བླ་མ་རྒྱང་འབོད་ཀྱི་གསོལ་འདེབས་མོས་གུས་སྙིང་གི་གཟེར་འདེབས་ཞེས
བྱ་བ་བཞུགས་སོ།།

ན་མོ་གུ་རུ་བེ།བླ་མ་རྒྱང་འབོད་ཀུན་ལ་གྲགས་ཆེའང་།བྱིན་རླབས་བསྐུལ
བའི་གནད་སྐྱོ་ཤས་ངེས་འབྱང་གིས་བསྐུལ་བའི་མོས་གུས་ཁ་ཙམ་ཚིག་ཙམ་མ་ཡིན་པར་སྙིང་གི།
དཀྱིལ།རུས་པའི་གཏིང་ནས་བསྐྱེད།བླ་མ་ལས་ལྷག་པའི་སངས་རྒྱས་གཞན་མེད་པར་ཐག་ཆོད
པའི་ངེས་ཤེས་དང་ལྡན་པས་དབྱངས་རྟ་སྙན་པོས།།བླ་མ་མཁྱེན་ནོ།།དྲིན་ཅན་རྩ་བའི་བླ་མ་མཁྱེན
ནོ།།དུས་གསུམ་སངས་རྒྱས་ཀྱི་ངོ་བོ།།ལུང་རྟོགས་དམ་ཆོས་ཀྱི་འབྱུང་གནས།།འཕགས

ཚོགས་དགེ་འདུན་གྱི་མངའ་བདག།རྩ་བའི་བླ་མ་ཁྱེད་མཁྱེན་ནོ།།བྱིན་རླབས
ཐུགས་རྗེ་ཡི་གཏེར་ཆེན།།དངོས་གྲུབ་རྣམ་གཉིས་ཀྱི་འབྱུང་གནས།།ཕྲིན་ལས་ཅི་འདོད་ཀུན
སྩོལ་མཛད།།རྩ་བའི་བླ་མ་ཁྱེད་མཁྱེན་ནོ།།བླ་མ་འོད་དཔག་མེད་པ་མཁྱེན་ནོ།།སྤྲོས་བྲལ་ཆོས
སྐུའི་ཀློང་ནས་གཟིགས་ཤིག།བདག་སོགས་ལས་ངན་འཁོར་བར་འཁྱམས་རྣམས།།བདེ་ཆེན
དག་པའི་ཞིང་དུ་དྲོངས་མཛོད།།བླ་མ་སྤྱན་རས་གཟིགས་དབང་མཁྱེན་ནོ།།འོད་གསལ་ལོངས

སྐུའི་ཀློང་ནས་གཟིགས་ཤིག།རིགས་དྲུ་ག་སྡུག་བསྔལ་རྩད་ནས་ཞི་ཞིང་།།ཁམས་གསུམ་འཁོར་བ་དོང་ནས་སྤྲུགས།།
མཛོད།།བླ་མ་པདྨཱ་འབྱང་གནས་མཁྱེན་ནོ།།རྔ་ཡབ་པདྨཱ་འོད་ནས་གཟིགས་ཤིག།སྙིགས་དུས་སྐྱབས་མེད་བོད
འབངས་ཉམས་ཐག།ཐུགས་རྗེས་མྱུར་བ་ཉིད་དུ་སྐྱོབས་མཛོད།།བླ་མ་ཡེ་ཤེས་མཚོ་རྒྱལ་མཁྱེན་ནོ།།མཁའ་སྤྱོད་བདེ།
ཆེན་གྲོང་ནས་གཟིགས་ཤིག།སྡིག་ལྡན་བདག་སོགས་སྲིད་པའི་མཚོ་ལས།།ཐར་པའི་གྲོང་ཁྱེར་ཆེན་པོར་སྒྲོལ་མཛོད།།
བཀའ་གཏེར་བརྒྱད་པའི་བླ་མ་མཁྱེན་ནོ།།ཟུང་འཇུག་ཡེ་ཤེས་ཀློང་ནས་གཟིགས་ཤིག།བདག་རྒྱུད་འཁྲུལ་པའི་མུན
ཁང་བརྟོལ་ནས།།རྟོགས་པའི་ཉི་མ་ཤར་བར་མཛོད་ཅིག།ཀུན་མཁྱེན་དྲི་མེད་འོད་ཟེར་མཁྱེན་ནོ།།ལྷུན་གྲུབ་འོད་ལྔའི་ཀློང

ནས་གཟིགས་ཤིག།ཀ་དག་དགོངས་པའི་རྩལ་ཆེན་རྫོགས་ནས།།སྣང་བཞི་མཐའ་རུ་ཕྱིན་པར་མཛོད
ཅིག།མཉམ་མེད་ཇོ་བོ་ཡབ་སྲས་མཁྱེན་ནོ།།དགའ་ལྡན་ལྷ་བརྒྱའི་དབུས་ནས་གཟིགས་ཤིག།སྟོང་ཉིད་སྙིང་རྗེའི་སྙིང
པོ་ཅན་གྱི།།བྱང་སེམས་རྒྱུད་ལ་སྐྱེ་བར་མཛོད་ཅིག།གྲུབ་མཆོག་མར་མི་དྭགས་གསུམ་མཁྱེན་ནོ།།བདེ་ཆེན་རྡོ་རྗེའི
དབྱིངས་ནས་གཟིགས་ཤིག།བདེ་སྟོང་ཕྱག་ཆེན་མཆོག་དངོས་གྲུབ་ཅིང་།།ཆོས་སྐུ་སྙིང་དབུས་སད་པར་མཛོད་ཅིག།
འཇིག་རྟེན་དབང་ཕྱུག་ཀརྨ་པ་མཁྱེན་ནོ།།མཁའ་ཁྱབ་འགྲོ་འདུལ་དབྱིངས་ནས་གཟིགས་ཤིག།ཆོས་ཀུན་བདེན་མེད་སྒྱུ
མར་རྟོགས་ནས།།སྣང་སེམས་སྐུ་གསུམ་འཆར་བར་མཛོད་ཅིག།བཀའ་བརྒྱུད་ཆེ་བཞི་ཆུང་བརྒྱད་མཁྱེན་ནོ།།རང

སྣང་དག་པའི་ཞིང་ནས་གཟིགས་ཤིག།གནས་སྐབས་བཞི་ཡི་འཁྲུལ་པ་སངས་ནས།།ཉམས་རྟོགས་མཐའ་རུ་ཕྱིན་པར
མཛོད་ཅིག།རྗེ་བཙུན་གོང་མ་རྣམ་ལྔ་མཁྱེན་ནོ།འཁོར་འདས་དབྱེར་མེད་ཀློང་ནས་གཟིགས་ཤིག།རྣམ་དག་ལྟ་སྒོམ
སྤྱོད་གསུམ་འབྲེལ་ནས།།གསང་བའི་ལམ་མཆོག་བགྲོད་པར་མཛོད་ཅིག།་མཉམ་མེད་ཤངས་པ་བཀའ་བརྒྱུད་མཁྱེན་ནོ།།།
རྣམ་དག་སངས་རྒྱས་ཞིང་ནས་གཟིགས་ཤིག།ཐབས་གྲོལ་ཉམས་ལེན་ཚུལ་བཞིན་འབྱོངས་ནས།།མི་སློབ་ཟུང་འཇུག
བརྙེས་པར་མཛོད་ཅིག།གྲུབ་ཆེན་ཐང་སྟོང་རྒྱལ་པོ་མཁྱེན་ནོ།།རྩོལ་མེད་ཐུགས་རྗེའི་ཀློང་ནས་གཟིགས་ཤིག།བདེན་
མེད་རྟོགས་པའི་བརྟུལ་ཞུགས་གྲུབ་ནས།།རླུང་སེམས་རང་དབང་འདུ་བར་མཛོད་ཅིག།ཕ་གཅིག་དམ་པ་སངས་རྒྱས

མཁྱེན་ནོ།ལས་རབ་གྲུབ་པའི་དབྱིངས་ནས་གཟིགས་ཤིག།བརྒྱུད་པའི་བྱིན་རླབས་སྙིང་ལ་ཞུགས
ནས།།རྟེན་འབྲེལ་ཕྱོགས་མེད་འཆར་བར་མཛོད་ཅིག།མ་གཅིག་ལབ་ཀྱི་སྒྲོན་མ་མཁྱེན་ནོ།།ཤེས་རབ་པར་ཕྱིན་ཀློང
ནས་གཟིགས་ཤིག།བདག་འཛིན་སྙེམས་བྱེད་རྩད་ནས་ཆོད་ཅིང་།།བདག་མེད་སྤྲོས་བྲལ་བདེན་མཐོང་མཛོད་ཅིག།
ཀུན་མཁྱེན་དོལ་པོ་སངས་རྒྱས་མཁྱེན་ནོ།།རྣམ་ཀུན་མཆོག་ལྡན་དབྱིངས་ནས་གཟིགས་ཤིག།འཕོ་བའི་དབུགས་རྣམས།
དབུ་མར་འགག་ནས།།འཕོ་བྲལ་རྡོ་རྗེའི་སྐུ་ཐོ་བ་མཛོད་ཅིག།རྗེ་བཙུན་ཏཱ་ར་ན་ཐ་མཁྱེན་ནོ།།རྣམ་གསུམ་ཕོ་ཉའི
དབྱིངས་ནས་གཟིགས་ཤིག།རྡོ་རྗེའི་གསང་ལམ་གེགས་མེད་བགྲོད་ནས།།འཇའ་ལུས་མཁའ་སྤྱོད་འགྲུབ་པར་མཛོད།

ཅིག།འཇམ་དབྱངས་མཁྱེན་བརྩེའི་དབང་པོ་མཁྱེན་ནོ།།མཁྱེན་གཉིས་ཡེ་ཤེས་དབྱིངས་ནས་གཟིགས་ཤིག།མི་ཤེས་
བློ་ཡི་མུན་པ་སངས་ནས།།མཁྱེན་རབ་སྣང་བ་རྒྱས་པར་མཛོད་ཅིག།འོད་གསལ་སྤྲུལ་པའི་རྡོ་རྗེ་མཁྱེན་ནོ།།འཇའ
ཟེར་འོད་ལྔའི་ཀློང་ནས་གཟིགས་ཤིག།ཐིག་རླུང་སེམས་ཀྱི་དྲི་མ་དག་ནས།།གཞོན་ནུ་བུམ་སྐུར་བྱང་ཆུབ་མཛོད་ཅིག།
པདྨ་མདོ་སྔགས་གླིང་པ་མཁྱེན་ནོ།།བདེ་སྟོང་འགྱུར་མེད་ཀློང་ནས་གཟིགས་ཤིག།རྒྱལ་དང་རྒྱལ་སྲས་དགོངས་པ་
མཐའ་དག།བདག་གིས་ཡོངས་སུ་སྐོང་ནུས་མཛོད་ཅིག།ངག་དབང་ཡོན་ཏན་རྒྱ་མཚོ་མཁྱེན་ནོ།།དབྱིངས་ཡེ་ཟུང
འཇུག་ཀློང་ནས་གཟིགས་ཤིག།་སྣང་བའི་བདེན་འཛིན་ཧྲུལ་གྱིས་ཞིག་ནས།།གང་བྱུང་ལམ་དུ་འཁྱེར་ནུས་མཛོད་ཅིག།

རྒྱལ་སྲས་བློ་གྲོས་མཐའ་ཡས་མཁྱེན་ནོ།།བྱམས་དང་སྙིང་རྗེའི་ངང་ནས་གཟིགས་ཤིག།འགྲོ་ཀུན་
དྲིན་ཅན་ཕ་མར་ཤེས་ནས།།གཞན་ཕན་སྙིང་ནས་སྒྲུབ་ནུས་མཛོད་ཅིག།པདྨ་གར་གྱི་དབང་ཕྱུག་མཁྱེན་ནོ།།བདེ
ཆེན་འོད་གསལ་དབྱིངས་ནས་གཟིགས་ཤིག།དུག་ལྔ་ཡེ་ཤེས་ལྔ་རུ་གྲོལ་ནས།།སྤང་ཐོ་བ་གཉིས་འཛིན་ཞིག་པར་མཛོད
ཅིག།བསྟན་གཉིས་གཡུང་དྲུང་གླིང་པ་མཁྱེན་ནོ།།སྲིད་ཞི་མཉམ་ཉིད་དབྱིངས་ནས་གཟིགས་ཤིག།མོས་གུས་རྣལ་མ
རྒྱུད་ལ་སྐྱེས་ནས།།རྟོགས་གྲོལ་དུས་མཉམ་ཆེན་པོར་མཛོད་ཅིག།འགྱུར་མེད་ངེས་དོན་དབང་པོ་མཁྱེན་ནོ།།ཟུང་འཇུག
བདེ་ཆེན་དབྱིངས་ནས་གཟིགས་ཤིག།རྡོ་རྗེའི་ལམ་མཆོག་བཙན་ཐབས་བགྲོད་ནས།།མཆོག་གི་རྒྱལ་ཐབས་རང་དབང

མཛོད་ཅིག།འཇིགས་བྲལ་ཡེ་ཤེས་རྡོ་རྗེ་མཁྱེན་ནོ།།སྒྱུ་འཕྲུལ་དྲ་བའི་ཀློང་ནས་གཟིགས་ཤིག།སྣང་གྲགས་རྡོ་རྗེ
གསུམ་དུ་སད་ནས།།བདེ་ཆེན་ཐིག་ལེ་གཅིག་ཏུ་བཟླུམས་ཤིག།དྲིན་ཅན་རྩ་བའི་བླ་མ་མཁྱེན་ནོ།།སྤྱི་གཙུག་བདེ
ཆེན་གནས་ནས་གཟིགས་ཤིག།རང་རིག་ཆོས་སྐུའི་རང་ཞལ་མཇལ་ནས།།ཚེ་གཅིག་སངས་རྒྱས་འགྲུབ་པར་མཛོད
ཅིག།ཀྱེ་མ།བདག་འདྲའི་སེམས་ཅན་ལས་ངན་སྡིག་ཏོ་ཅན།།ཐོག་མེད་དུས་ནས་འཁོར་བར་ཡུན་རིང་འཁྱམས།།ད
དུང་སྡུག་བསྔལ་མཐའ་མེད་མྱོང་འགྱུར་བས།།སྐྱོ་ཤས་སྐད་ཅིག་ཙམ་ཡང་མ་སྐྱེས་པས།།བླ་མ་མཁྱེན་ནོ་ཐུགས་རྗེས
མྱུར་དུ་གཟིགས།།ངེས་འབྱུང་གཏིང་ནས་སྐྱེ་བར་བྱིན་གྱི་རློབས།།དལ་འབྱོར་ཐོབ་ཀྱང་མི་ཚེ་སྟོང་ཟད་མཁན།།དོན

མེད་ཚེ་འདིའི་བྱ་བས་རྟག་ཏུ་གཡེང་།།དོན་ཆེན་ཐར་པ་སྒྲུབ་ལ་ལེ་ལོས་ཁྱེར།།ནོར་བུའི་གླིང་ནས
ལག་སྟོང་ལོག་གྱུར་པས།།བླ་མ་མཁྱེན་ནོ་ཐུགས་རྗེས་མྱུར་དུ་གཟིགས།།མི་ལུས་དོན་ལྡན་འགྲུབ་པར་བྱིན་གྱི་རློབས།།།
མ་ཤི་ས་སྟེང་ལུས་པ་གཅིག་ཀྱང་མེད།།ད་ལྟ་གཅིག་རྗེས་གཉིས་མཐུད་ཕ་རོལ་འགྲོ།།རང་ཡང་མྱུར་བ་ཉིད་དུ
འཆི་དགོས་ཀྱང་།།ཡུན་རིང་སྡོད་གྲབས་བྱེད་པའི་སྙིང་རུལ་བོ།།བླ་མ་མཁྱེན་ནོ་ཐུགས་རྗེས་མྱུར་དུ་གཟིགས།།
ལོང་མེད་བློ་སྣ་ཐུང་བར་བྱིན་གྱིས་རློབས།།སྙིང་དུ་སྡུག་པའི་མཛའ་བཤེས་སོ་སོར་འབྲལ།།སེར་སྣས་བསགས
པའི་ནོར་རྫས་གཞན་གྱིས་སྤྱོད།།གཅེས་པའི་ལུས་ཀྱང་ཤུལ་དུ་བོར་ནས་སུ།།རྣམ་ཤེས་པར་དོར་གཏོལ་མེད་འཁོར

བར་འཁྱམས།།བླ་མ་མཁྱེན་ནོ་ཐུགས་རྗེས་མྱུར་དུ་གཟིགས།།ཅིས་ཀྱང་དགོས་མེད་རྟོགས་པར་བྱིན་གྱི་རློབས།།
འཇིགས་པའི་མུན་པ་ནག་བོས་སྔོན་ནས་བསུ།།ལས་ཀྱི་རླུང་དམར་དྲག་པོས་རྒྱབ་ནས་དེད།།མི་སྡུག་གཤིན་རྗེའི་ཕོ།།
ཉས་བརྡེག་ཅིང་བཙོག།བཟོད་དཀའ་ངན་འགྲོའི་སྡུག་བསྔལ་མྱོང་དགོས་ན།།བླ་མ་མཁྱེན་ནོ་ཐུགས་རྗེས་མྱུར་དུ
གཟིགས།།ངན་སོང་ག་ཡང་ནས་ཐར་བར་བྱིན་གྱིས་རློབས།།རང་སྐྱོན་རི་བོ་ཙམ་ཡང་ཁོང་དུ་སྦས།།གཞན་སྐྱོན་ཏིལ
འབྲུ་ཙམ་ཡང་སྒྲོགས་ཅིང་སྨོད།།ཡོན་ཏན་ཅུང་ཟད་མེད་ཀྱང་བཟང་པོར་རློམ།།ཆོས་པའི་མིང་བཏགས་ཆོས་མིན་ཁོ
ནར་སྤྱོད།།བླ་མ་མཁྱེན་ནོ་ཐུགས་རྗེས་མྱུར་དུ་གཟིགས།།རང་འདོད་ང་རྒྱལ་ཞི་བར་བྱིན་གྱིས་རློབས།།གཏན་ཕུང

བདག་འཛིན་དགོང་པོ་ཁོང་དུ་བཅུག།བསམ་ཚད་ཐམས་ཅད་ཉོན་མོངས་འཕེལ་བའི་རྒྱུ།།བྱས
ཚད་ཐམས་ཅད་མི་དགེའི་འབྲས་བུ་ཅན།།ཐར་པའི་ལམ་དུ་ཕྱོགས་ཙམ་མ་ཕྱིན་པས།།བླ་མ་མཁྱེན་ནོ་ཐུགས་རྗེས་མྱུར
དུ་གཟིགས།།ངར་འཛིན་རྩད་ནས་ཆོད་པར་བྱིན་གྱིས་རློབས།།བསྟོད་སྨད་ཙམ་ལ་དགའ་དང་མི་དགའ་སྐྱེ།།ཚིག་ངན
ཙམ་ལ་བཟོད་པའི་གོ་ཆ་ཤོར།།ཉམ་ཐག་མཐོང་ཡང་སྙིང་རྗེའི་སེམས་མི་སྐྱེ།།སྦྱིན་ཡུལ་བྱུང་དུས་སེར་སྣའི་མདུད།
པས་བཅིང་།།བླ་མ་མཁྱེན་ནོ་ཐུགས་རྗེས་མྱུར་དུ་གཟིགས།།སེམས་རྒྱུད་ཆོས་དང་འདྲེས་པར་བྱིན་གྱིས་རློབས།།འཁོར
བ་སྙིང་པོ་མེད་ལ་སྙིང་པོར་བཟུང་།།ལྟོ་གོས་ཕྱིར་དུ་གཏན་འདུན་ལིང་གིས་བོར།།མཁོ་རྒུ་ཚང་ཡང་དགོས་དགོས་ཕྱི

ཕྱིར་མང་།།མི་བདེན་སྒྱུ་མའི་ཆོས་ཀྱིས་རང་སེམས་བསླུས།།བླ་མ་མཁྱེན་ནོ་ཐུགས་རྗེས་མྱུར་དུ་གཟིགས།།ཚེ་འདི
བློ་ཡིས་ཐོང་བར་བྱིན་གྱིས་རློབས།།ལུས་སེམས་སྡུག་བསྔལ་ཕྲ་མོའང་མི་བཟོད་ཀྱང་།།ངན་འགྲོར་འགྲོ་ལ་མི་འཚེར
སྙིང་རྡོས་ཅན།།རྒྱུ་འབྲས་བསླུ་མེད་མངོན་སུམ་མཐོང་བཞིན་དུ།།དགེ་བ་མ་འགྲུབ་སྡིག་པའི་ཡོ་ལང་འཕེལ།།བླ་མ་
མཁྱེན་ནོ་ཐུགས་རྗེས་མྱུར་དུ་གཟིགས།།ལས་ལ་ཡིད་ཆེས་སྐྱེ་བར་བྱིན་གྱིས་རློབས།།དགྲ་ལ་སྡང་སེམས་གཉེན་ལ་
ཆགས་སེམས་སྐྱེ།།བླང་དོར་གནས་ལ་གཏི་མུག་མུན་ལྟར་འཐོམ།།ཆོས་བཞིན་སྤྱོད་ཚེ་བྱིངས་རྨུགས་གཉིད་དབང་ཤོར།།
ཆོས་མིན་སྤྱོད་ཚེ་དབང་པོ་གསལ་ཅིང་གྲུབ།།བླ་མ་མཁྱེན་ནོ་ཐུགས་རྗེས་མྱུར་དུ་གཟིགས།།ཉོན་མོངས་དགྲ་བོ་ཆོམ

པར་བྱིན་གྱིས་རློབས།།ཕྱི་ནས་བལྟས་ན་ཡང་དག་ཆོས་པའི་གཟུགས།།ནང་དུ་རང་སེམས་ཆོས་དང་མ
འདྲེས་པས།།སྦྲུལ་གདུག་བཞིན་དུ་ཉོན་མོང་ཁོང་ན་སྦས།།རྐྱེན་དང་འཕྲད་ཚེ་ཆོས་པའི་མཚང་རྟགས་སྟོན།།བླ་མ་
མཁྱེན་ནོ་ཐུགས་རྗེས་མྱུར་དུ་གཟིགས།རང་རྒྱུད་རང་གིས་ཐུལ་བར་བྱིན་གྱིས་རློབས།།རང་སྐྱོན་ངན་པ་རང་གིས
མ་རྟོགས་པས།།ཆོས་པའི་གཟུགས་བཟུང་ཆོས་མིན་སྣ་ཚོགས་སྤྱོད།།ཉོན་མོངས་མི་དགེའི་ལས་ལ་ཤུགས་ཀྱིས་
གོམས།།དགེ་བློ་ཡང་ཡང་སྐྱེད་ཀྱང་ཡང་ཡང་ཆད།།བླ་མ་མཁྱེན་ནོ་ཐུགས་རྗེས་མྱུར་དུ་གཟིགས།།རང་སྐྱོན་རང
གིས་མཐོང་བར་བྱིན་གྱིས་རློབས།།ཞག་རེ་སོང་བཞིན་འཆི་ལ་ཕར་ཕར་ཉེ།།ཉིན་རེ་ལོན་བཞིན་རང་རྒྱུད་ཕྱི་ཕྱིར་གྱོང་།།།

བླ་མ་བསྟེན་བཞིན་མོས་གུས་རིམ་གྱིས་འགྲིབ།།མཆེད་ལ་རྩེ་གདུང་དག་སྣང་ཇེ་ཆུང་སོང་།།བླ་མ་མཁྱེན་ནོ་ཐུགས་རྗེས
མྱུར་དུ་གཟིགས།།ཆུ་རྒོད་རང་རྒྱུད་ཐུལ་བར་བྱིན་གྱིས་རློབས།།སྐྱབས་འགྲོ་སེམས་བསྐྱེད་གསོལ་འདེབས་བྱས་ན་
ཡང་།།མོས་གུས་སྙིང་རྗེ་གཏིང་ནས་མ་སྐྱེས་པས།།ཚིག་ཙམ་དབང་གྱུར་ཆོས་སྤྱོད་དགེ་སྦྱོང་རྣམས།།བྱས་ལོ་ཙམ་
ལས་རྒྱུད་ཐོག་མ་ཁེལ་བས།།བླ་མ་མཁྱེན་ནོ་ཐུགས་རྗེས་མྱུར་དུ་གཟིགས།།ཅི་བྱས་ཆོས་སུ་འགྲོ་བར་བྱིན་གྱིས་རློབས།།།
བདག་བདེ་འདོད་ལས་སྡུག་བསྔལ་ཐམས་ཅད་འབྱུང་།།གཞན་ཕན་སེམས་ཀྱིས་སངས་རྒྱས་འགྲུབ་གསུངས་ཀྱང་།།
སེམས་མཆོག་བསྐྱེད་ཅིང་རང་འདོད་ཕུག་ཏུ་བཅུག།གཞན་ཕན་ལྟ་ཅི་གཞན་གནོད་ཞོར་ལ་སྒྲུབས།།བླ་མ་མཁྱེན་ནོ

ཐུགས་རྗེས་མྱུར་དུ་གཟིགས།།བདག་གཞན་བརྗེ་བར་ནུས་པ་བྱིན་གྱིས་རློབས།།སངས་རྒྱས་དངོས
སྣང་བླ་མ་མི་རུ་བཟུང་།།གདམས་ཟ་བ་སྟོན་པའི་བཀའ་དྲིན་ངང་གིས་བརྗེད།།རང་འདོད་མ་བྱུང་ཚེ་ན་ཡི་ཆད་བསྒོམ།།
མཛད་སྤྱོད་རྣམས་ལ་ཐེ་ཚོམ་ལོག་ལྟས་སྒྲིབས།།བླ་མ་མཁྱེན་ནོ་ཐུགས་རྗེས་མྱུར་དུ་གཟིགས།།མོས་གུས་འགྲིབ་མེད
འཕེལ་བར་བྱིན་གྱིས་རློབས།།རང་སེམས་སངས་རྒྱས་ཡིན་ཀྱང་ངོ་མ་ཤེས།།རྣམ་རྟོག་ཆོས་སྐུ་ཡིན་ཀྱང་དོན་མ་རྟོགས།།།
མ་བཅོས་གཉུག་མ་ཡིན་ཀྱང་སྐྱོང་མ་ནུས།།རང་བབས་གནས་ལུགས་ཡིན་ཀྱང་ཡིད་མཆིས།།བླ་མ་མཁྱེན་ནོ་ཐུགས
རྗེས་མྱུར་དུ་གཟིགས།།རང་རིག་རང་སར་གྲོལ་བར་བྱིན་གྱིས་རློབས།།ཡོང་ངེས་འཆི་བ་སྙིང་ནས་དྲན་མ་ཐུབ།།ཕན

ངེས་དམ་ཆོས་ཚུལ་བཞིན་སྒྲུབ་མ་ནུས།།བདེན་ངེས་ལས་འབྲས་བླང་དོར་ཚུལ་བཞིན་མེད།།དགོས་ངེས་དྲན་ཤེས་མ་
བསྟེན་གཡེང་བས་ཁྱེར།།བླ་མ་མཁྱེན་ནོ་ཐུགས་རྗེས་མྱུར་དུ་གཟིགས།།ཡེངས་མེད་དྲན་པས་ཟིན་པར་བྱིན་གྱིས་རློབས།།།
སྔོན་ལས་ངན་པས་སྐྲིགས་མའི་དུས་མཐར་སྐྱེས།།སྔར་བྱས་ཐམས་ཅད་སྡུག་བསྔལ་རྒྱུ་རུ་སོང་།།གྲོགས་ངན་རྣམས
ཀྱིས་སྡིག་པའི་གྲིབ་མས་གཡོགས།།དོན་མེད་གླིང་མོས་